**การเมืองมหาชน**

**(การเมืองสร้างสรรค์เพื่อสังคมพอเพียง ก้าวหน้า และสันติสุข)**

เสนอแนวคิดโดย นายปิยะวุฒิ พรมประดิษฐ

ผู้อำนวยการโรงเรียนบ้านโคกเพชร สพป.ศรีสะเกษ เขต ๓

.....................

**๑. ทำไมต้องการเมืองมหาชน?**

**๑.๑ เพราะการเมืองแบบปัจจุบัน (แบบใช้สิทธิเชิงเดี่ยว) มีข้อด้อยและจุดอ่อนอย่างมาก**

การเมืองแบบใช้สิทธิเชิงเดี่ยวแบบปัจจุบัน ***มีข้อด้อยและจุดอ่อนสำคัญตรงที่ “ผู้รับอาสาเป็นตัวแทน” กับ “เจ้าของสิทธิ” ขาดความใกล้ชิดและรู้จักกันอย่างดีพอ*** ทำให้เกิดการเลือกตัวแทนด้วยเหตุผลและเหตุปัจจัยอื่น ***แทนที่จะเลือกด้วยเหตุผลเพราะ “ความเป็นคนดี” และ ”มีคุณสมบัติที่เหมาะสม”*** ที่เคยได้รับรู้และยอมรับโดยประจักษ์มาบ้างแล้วพอสมควร หรืออย่างน้อยก็ได้รู้จักผ่านการประชุมดีเบต (Debate) มาบ้างตามสมควร

ข้อด้อยและจุดอ่อนที่สำคัญอีกประการหนึ่งของการเมืองแบบใช้สิทธิเชิงเดี่ยวเช่นปัจจุบันนั้นคือ ***“เป็นการเมืองที่เอื้อโอกาสเพียงเฉพาะคนและกลุ่มคนที่มีเงิน”*** เท่านั้น เพราะเป็นการเมืองที่เต็มไปด้วยค่าใช้จ่ายสารพัดทั้งในส่วนตัว ส่วนของพรรค และสิ้นเปลืองงบประมาณของชาติเป็นอย่างมาก นอกจากนี้ยังเอื้อให้เกิดการเอาเปรียบผู้สมัครอื่นได้ทั้งในส่วนที่ใช้ในกฎหมายและนอกกฎหมายอีกด้วย

**๑.๒ เพราะการเมืองแบบปัจจุบันยังไม่เหมาะสมกับสภาพบริบทของสังคมไทย**

การเมืองแบบใช้สิทธิเชิงเดี่ยว เหมาะที่จะใช้กับสังคมที่พัฒนาแล้ว ซึ่งประชาชนเจ้าของสิทธิมีความรู้ความเข้าใจและตระหนักในสิทธิของตนสูง (อันเป็นสาระสำคัญที่ปิดกั้นโอกาสสำหรับการซื้อสิทธิ์ขายเสียง, การตัดสินใจเลือกตัวแทนด้วยเหตุผลที่ไม่เหมาะสม และ/หรือมีข้อมูลประกอบการตัดสินใจเลือกไม่เพียงพอ) ซึ่งแน่นอน ปัจจุบันประเทศไทยของเรายังห่างไกลจากจุดนั้นเป็นอย่างมาก

**๒. อย่างไรคือการเมืองมหาชน?**

**“การเมืองมหาชน”** มีคุณลักษณะเฉพาะสำคัญตรงที่เป็นการเมืองแบบ “ใช้สิทธิเชิงกลุ่มในการคัดเลือกตัวแทนกลุ่มหรือองค์กรใดๆที่กฎหมายรับรอง” เพื่อเข้าไปร่วมคัดเลือกหรืออาสาเป็น “ผู้แทน” ในระดับที่กว้างออกไปเรื่อยๆ โดยวิธีการนำเสนอตัวเองด้วยวาจาหรือเครื่องมือสื่อสารใดๆ ต่อที่ประชุมแบบโต้วาที (Debate) เพื่อพิจารณาคัดเลือกกันและกันโดยตรง (ยกเว้นในระดับจังหวัด ที่นอกจากจะต้อง Debate ต่อหน้าสาธารณะผ่านสื่ออย่างหลากหลายจำนวนอย่างน้อย ๓ ครั้งแล้ว สุดท้ายต้องเลือกแบบ One Man One Vote แบบทั้งจังหวัดโดยไม่แบ่งเป็นเขต (รายละเอียดดูแผนภูมิแนบท้ายประกอบ)

สำหรับรูปแบบและวิธีการสำคัญที่ให้ได้มาซึ่ง “ตัวแทนองค์กร” เพื่อส่งเข้าชิงชัยทำหน้าที่ “สมาชิกสภาหมู่บ้าน/สภาชุมชน”เพื่อก้าวต่อไปทำหน้าที่ “สมาชิกสภาองค์การบริหารส่วนตำบล/เทศบาล” “สมาชิกสภาอำเภอ”, “สมาชิกสภาจังหวัด” กระทั่งถึง “สมาชิกสภาผู้แทนราษฎร” ระดับชาตินั้น **อาจจะเริ่มจากการที่ต้องออกกฎหมายกำหนดให้ประชาชนคนไทยทุกคนที่บรรลุนิติภาวะตามกฎหมายแล้ว ต้อง “เข้าเป็นสมาชิกขององค์กรใดองค์กรหนึ่ง” ที่กฎหมายรับรอง** และข้อสำคัญองค์กรนั้นต้อง “มีการทำกิจกรรมตามวัตถุประสงค์ขององค์กรร่วมกันมาอย่างต่อเนื่อง สม่ำเสมอ และมีประสิทธิภาพ” และบุคคลที่จะอาสาเป็นตัวแทนองค์กรนั้นๆ จะต้องเรียบเรียง “นโยบาย แนวคิด และวิสัยทัศน์”ของตนเอง สำหรับการทำหน้าที่ “ตัวแทน” ในระดับที่ตนเองมุ่งหวังที่จะก้าวไปให้ถึง ปิดผนึกเป็นความลับและนำไปมอบเพื่อเก็บรักษาไว้กับสำนักงาน“กกต.ส่วนกลาง” โดยมีสำเนาคู่ฉบับเก็บไว้ที่สำนักงาน กกต.จังหวัด (ทั้งนี้เพื่อป้องกันการลอกเลียน “นโยบาย แนวคิด และวิสัยทัศน์”ของกันและกันในเบื้องต้น) หลังจากนั้น “ผู้อาสา” ก็สามารถใช้ “นโยบาย แนวคิด และวิสัยทัศน์”ของตนนั้นหาเสียงเพื่อเป็น “ตัวแทนหรือผู้แทน” ได้โดยชอบธรรมในทุกระดับที่มุ่งหวังจะเข้าไปทำหน้าที่ ซึ่งหมายรวมถึงตำแหน่งนายกรัฐมนตรีและคณะรัฐมนตรีด้วย

ในการคัดเลือก “ผู้แทนระดับองค์กร” ให้ใช้รูปแบบตามแต่ที่องค์กรนั้นๆจะตกลงหรือกำหนดเป็นระเบียบร่วมกัน แต่ต้องให้ได้ “ผู้แทนองค์กร” ลำดับที่ ๑ - ๓ เพื่อเข้าไปคัดเลือก “ผู้แทน” ในระดับต่อๆไป โดย “ผู้แทนองค์กร” ทั้ง ๓ คนมีสิทธิในการออกเสียงคัดเลือก และมีสิทธิที่จะได้เป็น “สมาชิกสภาผู้แทนราษฎรระดับตำบล-อำเภอ-จังหวัด และระดับชาติ” เท่าเทียมกัน (ดูแผนภูมิโครงสร้างฯที่แนบท้ายประกอบ)

ทั้งนี้ ในการดำเนินการคัดเลือกผู้แทนทุกระดับ ต้องใช้วิธีการให้ผู้แทนองค์กรและผู้แทนระดับต่างๆนำเสนอนโยบาย แนวคิด วิสัยทัศน์ พร้อมเหตุผลที่เกี่ยวข้องในที่ประชุม เพื่อโน้มน้าวให้ผู้แทนขององค์กรอื่นยอมรับและหันมาเลือกตนเองเป็นผู้แทนในระดับนั้นๆ **กระทั่งถึงระดับการเลือกในระดับตัวแทนของจังหวัด หลังการประชุม DEBATE จำนวนไม่น้อยกว่า ๓ ครั้งผ่านสื่อทุกรูปแบบแล้ว ค่อยนำเข้าสู่วิธีการโหวตแบบ ONE MAN ONE VOTE ตามสัดส่วนประชากรในแต่ละจังหวัดดังเช่นปัจจุบัน** เพื่อให้ได้ผู้แทนของจังหวัดไปคัดเลือกเป็นคณะผู้บริหารระดับประเทศต่อไป ซึ่งในการเลือกผู้ดำรงตำแหน่งนายกรัฐมนตรีและรองนายกรัฐมนตรี ก็อาจใช้วิธีให้คณะรัฐมนตรีเจ้ากระทรวงและรัฐมนตรีช่วยว่าการคัดเลือกจากกลุ่มผู้มีความประสงค์ หรืออาจใช้วิธีการเลือกแบบ **ONE MAN ONE VOTE** ทั่วประเทศเพื่อให้เป็นที่สิ้นสุดอีกครั้งก็ได้

ในการดำรงตำแหน่งของคณะรัฐบาลให้ตรากฎหมายไม่ให้มีการยุบสภาก่อนครบวาระ ส่วนในกรณีที่เกิดการทุจริต, ทำงานไม่โปร่งใส หรือความผิดอื่นใด ให้ถือเป็นความรับผิดชอบของรัฐมนตรีคนนั้นๆเป็นการเฉพาะตัว

**๓. การเมืองมหาชนดีกว่าการเมืองแบบปัจจุบันอย่างไร?**

๓.๑ การเมืองมหาชน ไม่ต้องมีพรรคการเมือง จึงตัดปัญหาและลดความจำเป็นอย่างน้อยทางด้าน : -

๑) ไม่เป็นภาระทางการเงินการคลังของประเทศ (รัฐบาลไม่ต้องจัดงบประมาณอุดหนุน)

๒) การระดมเงินทุนเข้าพรรค

๓) การหานายทุนอุดหนุนพรรคและตอบแทนคืนนายทุนพรรค

๔) การสร้างพรรคแบบมีเจ้าของผูกขาดเบ็ดเสร็จ

๕) การทุ่มเงินซื้อ ส.ส.เข้าพรรค (พรรคมีเงินมากๆและไม่มีคุณธรรมทำได้)

๖) การโหมโฆษณาประชาสัมพันธ์พรรคและผู้สมัครทั้งแบบแบ่งเขต-แบบบัญชีรายชื่อ (พรรคมีเงินได้เปรียบ)

๗) การต้องสนองนโยบายพรรคแบบหวานอมขมกลืน ของ ส.ส.

๘) การผสมพันธุ์ระหว่างพรรคเพื่อจัดตั้งรัฐบาลด้วยการต่อรองผลประโยชน์การครองกระทรวง ที่ได้รับงบประมาณมากๆและง่ายต่อการคอรัปชั่น (กระทรวงเกรด A) ซึ่งที่ผ่านๆมามักทำให้พรรคกลางๆหรือพรรคเล็กๆสบโอกาสและได้ที ทั้งนี้ ตามแต่สภาพการณ์ของจำนวน ส.ส. ที่รวมกันแล้วต้องได้เสียงข้างมาก)

๙) ไม่มีการเล่นละครหรือตีรวนเพื่อปกป้องพรรคหรือคนของพรรคขณะประชุมสภาฯ(การเมืองน้ำเน่า)

๑๐) ไม่มีนโยบายพรรคแบบประชานิยมน้ำเน่า ที่คิดขึ้นมาอย่างลวกๆและมักง่ายโดยมิได้ผ่านกระบวนการวิเคราะห์ตริตรองอย่างรอบคอบถึงผลกระทบในระยะยาวต่อสังคมและประเทศชาติ

๑๑) โอกาสที่จะเกิดการทุจริตแบบนโยบายทับซ้อนมีน้อยมาก

และ ๑๒) ฯลฯ, ฯลฯ, ..... (อีกเพียบจนสาธยายไม่หมด)

๓.๒ การเมืองมหาชน สร้างความเท่าเทียมในทุกด้านอย่างแท้จริง เพราะคนทุกคนเพียงเป็นสมาชิกขององค์กรใดองค์กรหนึ่งที่กฎหมายยอมรับ ซึ่งหากบุคคลผู้นั้นมีความดี พร้อมความสามารถและคุณสมบัติเหมาะสมเป็นที่ยอมรับของสมาชิกส่วนใหญ่ในองค์กร บุคคลผู้นั้นก็สามารถอาสาเป็นผู้แทนราษฎรได้ ซึ่งไม่จำเป็นต้องร่ำรวย มีอิทธิพล หรือบารมีอื่นใดที่ไม่จำเป็นต้องมีในความเป็นผู้อาสาทำงานเพื่อสังคมและประเทศชาติ

๓.๓ การเมืองมหาชน ช่วยประเทศชาติประหยัดเงินงบประมาณในการจัดการเลือกตั้ง จะมีค่าใช้จ่ายเพียงงบการจัดการประชุมเสนอนโยบายฯ และลงมติคัดเลือกกันเองในระดับต่างๆเท่านั้น

๓.๔ การเมืองมหาชน น่าจะตัดปัญหาการซื้อสิทธิ์-ขายเสียง และการตัดสินใจเลือกอย่างขาดข้อมูลและเหตุผลเพียงได้อย่างเด็ดขาด เพราะผู้แทนจากแต่ละระดับได้จากการประชุมถกเถียงกันอย่างมีเหตุมีผล (**DEBATE**) จึงน่าจะรักและภาคภูมิใจในเกียรติภูมิ และศักดิ์ศรีของความเป็นผู้แทนของตนเองเกินกว่าจะขายหรือแลกกับผลประโยชน์อื่นๆ นอกจากนี้ ความแตกต่างของ “แนวคิด วิสัยทัศน์ และนโยบาย” ของผู้แทนจากแต่ละองค์กรและแต่ละระดับ จะเป็นเครื่องชี้และแสดงให้เห็นอย่างชัดแจ้งว่าการประชุมคัดเลือกนั้น เต็มไปด้วยความบริสุทธิ์ยุติธรรมและเป็นเหตุเป็นผลพอหรือไม่?

**๔. การเมืองมหาชนจะนำพาสังคมและประเทศชาติสู่ความพอเพียงและสันติสุขได้อย่างไร?**

เชื่อว่าสภาทุกระดับนับตั้งแต่หมู่บ้านกระทั่งถึงระดับชาติ คงเต็มไปด้วย “ผู้แทนน้ำดี” ที่ไม่ได้มาด้วยการซื้อสิทธิ์-ขายเสียง แต่มาด้วยอุดมการณ์ พร้อมความดี ความสามารถ แนวคิด วิสัยทัศน์ และนโยบายดีๆ ที่เป็นที่ยอมรับของบุคคลคุณภาพในแต่ละระดับมาแล้วหลายชั้น (กระทั่งอาจตกผลึกเป็น “นโยบายสาธารณะ”) ซึ่งก็จะเป็นที่มาของ “ครม.”, “ผู้นำรัฐบาล” และ “ฝ่ายตรวจสอบรัฐบาล” (ซึ่งในการเมืองนี้ไม่เรียกว่า “ฝ่ายค้าน”) ที่กล้าสามารถพอที่จะนำพาประเทศชาติก้าวเดินไปในทิศทางที่ก้าวหน้า สร้างสรรค์ มั่นคง บนความร่มเย็น และมีสันติสุขอย่างยั่งยืน

**๕. จุดที่ต้องป้องกันของการเมืองมหาชน (แต่ไม่น่าห่วง เพราะถึงจะมีก็อยู่ได้ไม่นาน)**

จุดอ่อนและข้อควรระวังของการเมืองมหาชน อยู่ที่ “สำนึกทางด้านการเมืองของประชากร” เพราะแม้การเมืองมหาชนจะให้ความเท่าเทียมและเป็นโอกาสของคนดีมีความสามารถที่แม้จะไม่ร่ำรวยก็จริง แต่หากประชากรไม่ตระหนักและขาดจิตสำนึกต่อโอกาสและความเท่าเทียมดังกล่าวแล้ว โอกาสนั้นก็จะสูญเปล่า และก็จะเป็นโอกาสของ “นักธุรกิจการเมือง” และ “พรรค(พวก)” ในการซื้อ “ผู้แทนโสเภณี” อย่างง่ายๆ และลงทุนน้อยกว่าเดิม ดังนั้น ภารกิจ “การปลูกสร้างสำนึกดีทางด้านการเมือง” โดย “ภาคการศึกษาทุกระดับและทุกรูปแบบการศึกษา” จึงมีความจำเป็นและเร่งด่วนอย่างยิ่ง

...............................................